Лъэпкъхэр зэкъуегъэувэ
«Кабардино-Балкария. Мир и мы» интернет-хэщIапIэм щIэуэ иджыри зы сайт къызэIуех.
ХэщIапIэм и унафэщI Чернышовэ Маринэ къызэрыджиIамкIэ, абы и къалэн нэхъыщхьэр ди республикэм щыпсэууэ, адыгэбзэмрэ балъкъэрыбзэмрэ зэзыгъэщIэну гукъыдэж зыщIхэм ядэIэпыкъунырщ. Сайтым ихуэнущ махуэ къэс цIыхур зыхуей хъу, унагъуэм щызекIуэ псалъэуха къызэрыгуэкIхэр. Iуэхугъуэ пыухыкIар къищтэу, абы ехьэлIа псалъэу 100-м нэблагъэ къыщихь щыIэнущ. Япэ щIыкIэ ахэр гукIэ зрагъащIэмэ, ахэр къыщыхьа псалъэухахэми тыншу ухэзэгъэн хуэдэу, дерсхэр ухуауэ къэкIуэнущ.
«КъызыхэкIа лъэпкъым емылъытауэ, ар дэтхэнэ зы цIыхуми сэбэпышхуэ хуэхъунущ. Адыгэ е балъкъэр унагъуэ уихьа нэужь, псалъэуха зыбжанэ езыхэм я бзэкIэ къыбжьэдэкIыныр сыт и уасэ! Ар хэти гуапэ щыхъунущ. Мы Iуэхум и мыхьэнэ нэхъыщхьэхэм ящыщщ ди щIыналъэм щыпсэу лъэпкъхэр нэхъри зэкъуэгъэувэныр, зым и дунейм адрейр нэхъ тыншу хэгъэгъуэзэныр», — жеIэ Чернышовэ Маринэ.
Адыгэбзэмрэ балъкъэрыбзэмрэ езыр-езыру зэгъэщIэнымкIэ дунейм щыяпэ «интерактивнэ Iэмалхэр» къыхилъхьащ Бжьэдыгъукъалэм (Краснодар) дэт университетым щэнхабзэмрэ гъуазджэмкIэ и къудамэм и аспирант Хьэмдэхъу Анзор.
ШЭРЭДЖ Дисэ.
